Žltuška smradľavá

Žltuška smradľavá (Thalictrum foetidum) je stredne vysoká lúčna bylina zo širokého rodu žltuška, ktorej listy po rozmliaždení nepríjemne páchnu.

 Výskyt 
Rastlina pomerne teplomilná, vyskytuje sa v teplejších oblastiach Európy od Francúzska a Španielska až po Balkánsky polostrov a Turecko, Slovenskom prechádza severná hranica európskeho rozšírenia. Rastie ďalej na Kaukaze, v Malej Ázii a na južnej hranici mierneho pásma cez Čínu, Mongolsko až po východnú Sibír a Japonsko. Vyskytuje sa tiež v miernom páse pod Himálajmi na severe indického subkontinentu.  

Rastie na slnečných lúkach a krovinatých strániach v kamenitých pôdach s vápencovitým alebo čadičovitým podložím. Rastlinám nevadí mierny tieň, neznášajú však dlhodobé vlhko.  

 Opis 
náhľad|vľavo|Kvety žltušky smradľavej
Je to rastlina vytrvalá, vyrastajúca do výšky 20 až 50 cm, na byli aj listoch je žľaznato chlpatá. Priama byľ vyrastajúca z podzemku s nitkovými koreňmi je prevažne nerozvetvená, pozdĺžne plytko ryhovaná, jej spodná časť býva naružovalá. Dolné listy, usychajúce v čase kvitnutia, majú stopky s pošvou objímajúce byľ, horné sú prisadlé. Bývajú trikrát až štyrikrát zperené, ich lístočky na rube olovene šedé sú dlhé 3 až 10 mm, kosoštvorcové, okrúhle alebo vajcovité, majú laločné okraje a plastický žilkový povrch.

Početné obojpohlavné drobné previsnuté kvety na stopkách dlhých 5 až 15 mm vytvárajú chocholičnato metlinaté súkvetie dlhé 5 až 10 cm majúce pri báze listene. Okvetie je utvorené zo 4 až 5 vajcovitých, žltých až nazelenalých, skoro opadávajúcich kališných lístkov 4 mm dlhých. Početné tyčinky sú dlhšie ako okvetie, majú dlhé visiace nitky s pozdĺžnymi, úzkymi, na konci hrotitými žltými peľnicami. Voľných piestikov s prisadlým jednodielnym semenníkom s jedným vajíčkom je v kvete od 4 do 8, sú zakončené prisadnutou zubatou bliznou. Chromozómové číslo: 2n = 14.

Kvety nevytvárajú nektár, sú opeľované hmyzom zbierajúcim peľ alebo vetrom, pri niektorých dochádza aj k samoopeleniu. Kvitne od júna do augusta. Plodom je pozdĺžne stlačená jednosemenná nažka o dĺžke okolo 3,5 mm.  

 Referencie 

 Iné projekty 

 Zdroj 


Kategória:Iskerníkovité